  Виталий Пронин Можга ёросысь Вишур гуртысь библиотекаын 2-тӥ арзэ ужа Елена Сидоровна Безенцева. Кышномурт гурт калыкез пӧртэм ужрадъёсы кыскыны тырше. 2015-тӥ арын со кылбур гожъяны кутскиз - табере кылбуранлэсь уг ӵыды. Е. БезенцеваТятяезлэн верамез быдэсмиз Елена Безенцева вордскиз Вавож ёросысь Партчи гуртын, дышетскиз Можга педучилищеын но УдГУ-ысь историяя факультетын. Али 2-тӥ вылӥ образование басьтэ - библиотекарьлэн ужезлы дышетске. Исторической факультетэ Елена пырем Можга педучилищеысь Лев Афанасьевич Смирнов дышетӥсезлэн ӵектэмезъя. Нырысь-валысь дышетӥсезлэн ӝуткамезлы пумитъяськем: датаосын, пе, уг эшъяськиськы. Али дышетскемезлы шумпотэ - историк луэмез солы котькуд арбери но учыр шоры пӧртэм сямен учкыны юрттэ. УдГУ-ын дышетскыкуз, Е. Безенцева дипломзэ Кузебай Герд сярысь гожтэм, угось югдытӥсьлэн вордскем гуртэз Партчилэсь кыдёкын ик ӧвӧл. Диплом гожъякуз, вордӥськем палъёсысьтыз калыкен трос кенешем. — Тятяелэсь (атаелэсь) юай вал, вань-а солэн мар ке Кузебай Герд сярысь веранэз. Вань, пе. Со мон понна паймымон вал. Тятяе 1930-тӥ арын вордскемын, солэн тятяез мар но со вераллям К. Герд сярысь. К. Герд, пе, уж вискын шутэтскись пиосмуртъёслэсь вераськемзэс кылзыны яратылэм. Удмуртъёс рос-прос кенешыса пуко ук. К. Герд воргоронъёс борды кариськылэм, вераськемзэс гожъяса пукылэм, - вера Елена Сидоровна. Егит дыръяз Елена эшъёсыныз ӵош Вало дуре ӵем ветлылэм. Вало дуре нуись сюрес вылын Гердлэн пужымез, пе, пумиське - со пужым улын югдытӥсь гожъяськыса ӵем пукылэм. Е. Безенцева со пужым улэ огпол пуксем, мон но мар ке но гожто шуыса. Но соку егит нылашлэн чуръёсыз вордскиллямтэ. Аръёс ортчыса, Елена Сидоровна гожъяськыны кутскиз ик. Со пичи дырысеныз книгаосын эшъяське, школаын дышетскыкуз, 4 часозь ӵукна лыдӟиськыса пукылэм. Библиотекаысь «Мировая литература» сериысь книгаосты 5-ен-6-ен басьяллям - портфелез ик, пе, уг ворсаськы вал, соин книгаосты ӟыгыртыса нуллылэм. — Огпол тятяеным одӥг книгаез лыдӟим но со сярысь вераськыса пукиськом. Со мыным шуэ: тон но, нылы, гожъяськод ай. Кытысь-мар мон гожъяськыны кутском? Адӟод ай, пе. Озьы ик луиз - шуак-дуак гожъяськыны кутски. 25-тӥ ноябре кузпалылэн вордӥськем нуналыз. 2015-тӥ арын малпай сое аспӧртэмлыко амалэн ӟечкыланы - кылбур гожтыны. Озьы одӥг нунал ӵоже мынам 25 кылбуре вордӥськиз. Собере дугдэме ӧз ни луы. Кылбуръёсы пӧртэм пумо - яратон, улон-вылон но кулон, оскон, семья кусыпъёс сярысь, басняосы но вань. Кельше гожъяны удмурт мифологиысь пӧртэм макеос - нюлэскузё, мунчокузё - сярысь. Гожъяськисько ӵемгес ӵукна но уйин. Куддыр шуак йыре мар ке лыктэ - соин блокнотэ котьку ки улам. Коркамы улыно-вылыно, котькуд сэргын блокнот кылле. Библиотекаямы песянайёс люкасько ке, «Лена, мар ке выльзэ гожтӥд ни-а?» юало. Кылбуръёсам кышномуртлэсь малпанъёссэ-мылкыдъёссэ кисьтӥсько. Удмурт кышномурт сюлэмзэ усьтыны дышемын ӧвӧл ук, соин ваньмыз пушказ люкаське. Кылбурын со уртчыса потэ ини, вылды. Со «вӧсь интыос» сюлмез ӵабышто. Соин лыдӟыны кутскисько но, нылкышноос шып-шып пуко, куддыр викышъяло. Гурт калык тодэ ини, мон гожъяськисько шуыса, куд-ог дыръя кыӵе ке ужрадъёслы, праздникъёслы кылбур гожтыны куро, - вера Е. Безенцева. Вашкалазэ утьыны тырше Е. Безенцева одӥг интыын пукемез синазькыль каре. Кышномурт верамъя, соин ик киужлы но дышемын ӧвӧл - керттӥськем интые, пе, кыре потыса, пу пильылысал. Лыдӟисьёсты но ӝӧк сьӧрын возьмаса уг пукы. Ачиз, книга-газет кутыса, калык доры потэ. Адями книгаме лыдӟе, монэн кенеше, нош мон солэсь аслым кулэ луись тодон-валан люкасько, вера Елена Сидоровна. Библиотекарьлэн куное вуэмезлы тужгес зол шумпото пересьёс. Песянайёс, пе, удмурт книгаосты лыдӟыны ярато, воргоронъёслы кельше фантастика, газетъёс. Коркась корка ветлыса ик, Е. Безенцева библиотекае адӟытон сэрег дасям. Библиотекае пырем бере ик син шоры йӧто вашкала арбериос: дэремъёс, тусьты-пуньы, юрт котыр. Троссэ арбериосты гурт калык сётӥз. Куд-ог вуж арбериосты куштӥськем юртъёсысь библиотекарь ачиз шедьтэм. — Вашкалаез сярысь малпаськыса, троссэ валаны луэ, - вера Е. Безенцева. - Тани удмуртъёсты кӧесь, лапегесь весь шуо вал, нош вашкала дэремъёсы пырыны турттӥськод но - тэроно ӧвӧл. Кышномуртлэн сомында ужез вал - весь ужа, ку куаёз? Дэремъёс борды арӵет (айшет) шедьтыны ӧй быгаты. Малы меда дэремъёс шедё, нош арӵетъёс - уг? Мемейме тодам вайи. Со уриськыны ӝамдэ потэ но - арӵетаз урем жагзэ бича, сое парсьёслы нуыса кисьтэ. Мунчо бордын мар ке ужа - нош отчыяз ик тыриське. Арӵет носилка интыын вал. Конечно, со ӝог пӧсьтӥз, асьме дорозь ӧз ни вуы. Е. Безенцева куала улӟытон борды басьтӥськем на. Бӧляксы корказ котырзэ бушатоно луэм, куалазылэн мугорыз кылем. Нош куалаез сутыны но, куштыны но уг лэзё, пе. Кенешиллям но сое гурт пумысь вуж кызьпу доры пуктӥллям - отын, пе, вашкала дыръя вӧсяськылӥллям. Котыр интыез утялтӥллям, удмурт пусъёс думиллям. Куалаын 2 вӧсяськон ортчем ини: куалаез усьтон но толалтэлы куалаез ворсан. Куала усьтӥське Быдӟымнуналэ, но кылем арын лымыен йырин пыремзы ӧз луы, пе, соин усьтӥллям Куарбасьтон (Куарвӧсь, Тройча) дыръя. Куала сярысь тодон-валанзэ узырмытон понна кышномурт книгаосты лыдӟе, пересьёслэсь юалляське. Гурт калык мыло-кыдо итӥське бордаз. Вазиськоно ке - кулэ луись арбериос ваё, вӧсяськонэ лыкто, шуэ Е. Безенцева. Али вишуръёс вӧсь ортчытӥсь пиосмуртъёссылы дӥськут вурыны чаклало. Вордӥськем гуртысьтыз Кузебай Гердлы сӥзем музейын ужа Лидия Сидоровна Соколова апаез. Е. Безенцева солы вазиське, кенеш курыса. — Алигес вавожъёс ёросысьтызы воршуд куды шедьтӥллям. Лида апае со кудыез учкыны ветлӥз. Апае вашкалаеныз кемаласен тунсыкъяське ини, удмурт культура пушкын улэ. Мон котьку малпасько вал: со сямыз мон борды уз лякиськы. Озьы ке но вылам вуиз, - вера Е. Безенцева. Анастасия Шумилова  